stanford-oval/wikipedia huggingface dataset:
ריינג' רובר ספורט

| --- | --- |
ריינג' רובר ספורט דור שני
ריינג' רובר ספורט דור שני
 מאפיינים כלליים
 יצרן:  לנד רובר
לנד רובר ריינג' רובר ספורט הוא רכב פנאי-שטח מתוצרת לנד רובר. הדגם, שהוצג בשנת 2005, יועד להיות גרסה מוקטנת של דגם הריינג' רובר המיועד יותר לשימושי כביש מאשר לנסיעה בשטח.
עיצובו של הרובר ספורט התבסס על דגם הקונספט הקומפקטי של הריינג' סטורמר שהוצג ב-2004. אולם הדגם שהוצג שנה לאחר מכן היה מבוסס על שילד מקוצרת מעט של לנד רובר דיסקברי דור 3, ובכך כמעט ולא נבדל בממדיו מהדיסקברי או מהריינג' רובר. מאז השקתו הפך דגם הריינג' רובר ספורט לאחד הנרכבים המכרים ביותר של לנד רובר.
דור ראשון > שלדה

לריינג' רובר ספורט יש מרכב משולב (Integrated bodyframe) חצי אחוד, בדומה לדיסקברי 3 ו-4.השלדה מעניקה לריינג' רובר ספורט את העידון והקשיחות המבנית של מרכב אחוד מצד אחד, ואת היציבות של שלדה נפרדת ליישומי שטח מצד שני. היא גם מאפשרת עלות ייצור נמוכה יותר של כלי רכב הודות למספר גדול של רכיבים משותפים. אף על פי שדגם ה"ספורט" יושב על גרסה עדכנית של שלדת הדיסקברי 3, הוא קטן יותר ממנה, עם בסיס גלגלים קצר יותר ב-14.0 ס"מ. מידותיו הקטנות יותר וגגו המשופע אינם מאפשרים שורה שלישית של מושבים, כמו בדיסקברי 3, אך מאחר שמדובר ברכב ST, הוא מעולם לא נועד להכיל שבעה נוסעים. בלמי "ברמבו" קדמיים הם בלמי הסטנדרט בכל הדגמים, למעט ה-TDV6.
טכנולוגיית המנועים

דגם ה"ספורט" מצויד במנוע אלומיניום מוגדש של יגואר AJ-V8 בנפח 4.2 ליטר, המפיק 390 כ"ס (290 kW) ומומנט פיתול של 550 N•m (410 lb•ft). נתונים אלה הופכים אותו לרכב השני בעוצמתו בהיסטוריה של החברה, מיד אחרי הדגם Vogue Supercharged הגדול יותר של הריינג' רובר, המפיק 400 כ"ס (300 kW).
גרסה אחרת של מנוע אטמוספירי בנפח 4.4 ליטר מפיק 300 כ"ס (220 kW) ומומנט של 425 N•m (313 lb•ft), והותאם על ידי לנד רובר כך שהקיבולת ומומנט הפיתול שלו גבוהים קצת יותר. שני מנועי הבנזין כוללים מערכת לאיסוף עוקת השמן, המאפשרת פעולה בזוויות קיצוניות. בשל העדר פופולריות, "תחנת הכוח" האטמוספירית הוצאה מהשוק הבריטי בשנת 2007. מנוע הטורבו דיזל TDV6 המתקדם, בנפח 2.7 ליטר, הוא אדפטציה של פיתוח ה-PSA/Ford, והוא מפיק 190 כ"ס (140 kW) ומומנט פיתול של 440 N•m (320 lb•ft). הוא כולל בלוק עשוי ברזל גרפיט דחוס וראש צילינדר עשוי אלומיניום עם מזרקי "פיאזו" גבישיים המתחלפים במהירות. מנוע טורבו-דיזל twin TDV8 בנפח 3.6 ליטר החל את דרכו בדגמים Sport ו־Vogue בשנת 2007. מנוע זה הוא אדפטציה מתקדמת של גרסת ה-TDV6, אך הוא כולל בלוק בזווית 90 מעלות (לעומת פלטפורמה בזווית 60 מעלות), זוג מגדשי טורבו עם גאומטריה משתנה (VGT) ומנגנון ביטול הפעלה של שסתומי יניקה. בשונה מגרסת ה-TDV6 (ועל אף שמועות חוזרות ונשנות אודות הופעת המנוע במוצרי פורד או יגואר), ה-TDV8 הוא מנוע ייחודי לריינג' רובר עד כה. כל גרסאות המנוע האחרות מצוידות בתיבת הילוכים אוטומטית אדפטיבית מתוצרת ZF עם 6 מהירויות ותיבת העברה CommandShift, המגיבה ומתאימה עצמו לסגנונות נהיגה משתנים. תיבת ההעברה מעניקה לנהג חופש תפעול רציף של הילוכים שונים.
בדגמי 2010 ניתן למצוא את גרסת ה-3.0 ליטר המשופרת במיוחד של ה-TDV6 בנפח 2.7 ליטר הנוכחי, המפיק 180 kW (240 PS; 245 כ"ס) ומומנט 600 N•m (440 lb•ft), שנלקח מה-AJ-V6D Gen III של יגואר.[6] מנוע זה מצויד במגדשי טורבו מקבילים ועוקבים – מגדש טורבו אחד עם גאומטריה משתנה ומגדש טורבו אחר עם גאומטריה קבועה, הפועלים רק בעת הצורך, בדומה למנוע XF Diesel S של יגואר. כל המנועים החדשים מפיקים הספק ומומנט פיתול גבוהים יותר מקודמיהם, במקביל לצריכת דלק נמוכה יותר ופליטה מופחתת של CO2.
מנוע ה-Supercharged החדש בנפח 5.0 ליטר, המצויד במגדש-על דור שישי מסוג Twin-vortex ויעילות תרמו-דינאמית גבוהה ב-16%, מפיק 29% יותר כוח ו-12% יותר מומנט לעומת המנוע הנוכחי בנפח 4.2 ליטר. זאת במקביל לשיפור של 5.6% ו-6.2% בפליטת CO2 וצריכת דלק, בהתאמה.
מנוע ה-TDV6 החדש בנפח 3.0 ליטר מפיק 29% יותר כוח ו-36% יותר מומנט לעומת המנוע בנפח 2.7 ליטר, במקביל לשיפור של 9% בפליטת CO2 ובצריכת דלק. דגם ה"ספורט" לשנת 2010 מצויד גם בתיבת ההילוכים האוטומטית החדשה בעלת 6 ההילוכים, מתוצרת ZF HP28. תיבת תמסורת חדשה זו, שנועדה לשפר את הביצועים ואת היעילות, כוללת מצמדי נעילת ממיר של כל גיר מראש, לפי בחירה. דגם זה כולל גם שיפורים של מערכת המתלים בעקבות השקתה של מערכת בקרת היציבות הראשונה המשתמשת בטכנולוגיית חיזוי מבוססת - דגם. שיפורים אלה ממטבים בעקביות את הגדרות יחידות הייצוב החדשות בטכנולוגיית DampTronic Valve Technology למיטוב הנסיעה והשליטה ברכב.
מתלים

ל"ספורט" רכיבי מתלים הדומים לאלה של הפורשה 911. מתלי אוויר מוצלבים, הנמצאים כסטנדרד בכל הרכבים, מעניקים לנהג שלושה גובהי נסיעה: גובה נסיעה רגיל של 17.2 ס"מ, גובה נסיעה בתנאי שטח של 22.7 ס"מ ומצב נמוך יותר. קיים גם גובה נסיעה נוסף המופעל באמצעות אחיזת המתג המתאים כאשר גובה הרכב אינו מספק בתנאי שטח. כשהרכב מאבד יציבות, מערכת הבקרה שלו חשה שהמשקל על קפיצי האוויר פוחת והנסיעה מוגבהת אוטומטית למידת הגמישות הרבה ביותר של המתלים. אפקט ההצלבה של מערכת המתלים, שהופיע לראשונה בריינג' רובר L322 בשנת 2002, מוביל לביצועי שטח טובים יותר הודות להפעלה אלקטרונית של השסתומים במנגנון פניאומאטי המחבר קפיצי אוויר סמוכים. בנסיעת שטח, אם גלגל אחד מוגבה, השסתומים הפניאומאטיים נפתחים והגלגל הסמוך מונמך בכוח, בדומה לפעולה של מנגנון "סרן נע".
תגובת שטח (Terrain Response)

מערכת ה-Terrain Response ("תגובת שטח") הייחודית של לנד רובר, שהופיעה לראשונה בדיסקברי 3 היא סטנדרד בכל הדגמים. מערכת זו מאפשרת לנהג לעצב מחדש את המרכב ואת תיבת ההילוכים ולייצר נהיגה אופטימלית בכל תנאי השטח. הקונסולה המרכזית מצוידת בחוגה מסתובבת הכוללת חמישה מצבים: נהיגה רגילה; נהיגה בדשא, בחצץ, בשלג, נהיגה בבוץ ואדמה חרושה, נהיגה בחול, ונהיגה בסלעים. האלמנטים הבאים מופעלים על ידי מערכת "תגובת שטח": הגבהה של המרכב על ידי המתלים, ניהול מנוע, מיפוי מצערת, טווחי תיבת ההעברה, הגדרות תיבת ההילוכים, עזרי הנהיגה האלקטרוניים (כמו מערכת בקרת משיכה (ETC) אלקטרונית, מערכת בקרת יציבות (DSC) ומערכת בקרת גלישה במורד (HDC)) והדיפרנציאלים הנשלטים אלקטרונית. כל רכבי הריינג' רובר ספורט מצוידים בדיפרנציאל אלקטרוני מרכזי הלקוח מה-Magna Steyr Powertrain. הדיפרנציאל האלקטרוני מבצע נעילה, ביטול נעילה וחלוקה אלקטרוניים של מומנט הפיתול על ידי מכלול של מצמד רב דסקי הנמצא בתיבת ההעברה. מצמד זה מאפשר פעולה כפולה של 'שילוב הילוכים בתנועה'. בכל דגמי הריינג' רובר ספורט ישנה אופציה לדיפרנציאל אלקטרוני אחורי, המסוגל להינעל ולהיפתח באופן מיידי. דגם זה מצויד בתצוגת לוח מחוונים הקשורה, בין השאר, למערכת תגובת השטח ומציגה מידע חשוב בנסיעה בתנאי שטח (למשל, הסטטוס של הדיפרנציאלים האלקטרוניים, זווית ההיגוי וגמישות הגלגלים). לוח זה גם מודיע לנהג אם הגלגלים אינם נוגעים בקרקע.
טכנולוגיות נהיגה

מערכת התגובה הדינמית (Dynamic Response) משלבת מוטות מייצבים אלקטרו-הידראוליים המגיבים בהתאם (פועלים או מפסיקים לפעול) לכוחות בפנייה, ובכך מאפשרים שליטה מצוינת על הכביש[דרוש מקור]. מערכת זו גם תורמת לביצועים בנסיעת שטח על ידי שחרור המוטות המייצבים לקבלת גמישות מרבית של הגלגלים. מערכת זו היא התפתחות של מערכת הייצוב הידועה ACE, הקיימת בדגם הדיסקברי II, אך מתוארת כמערכת מניעתית יותר מאשר תגובתית. מערכת המומנט החיובי (Positive Torque System) היא סטנדרט בכל מנועי ה-TDV8 וה-Supercharged. היא מתאימה את המשנק למנוע בצורה אוטומטית ומאפשרת מעברים מהירים להילוך נמוך וזמינוּת של רזרבות מומנט עצומות. מערכת ההיגוי הרגישה למהירויות, שנלקחה מהיגואר, היא סטנדרד בכל הדגמים וישנה אופציה לפנסי Bi-xenon המגיבים לזווית ההיגוי לשיפור הראייה. מערכת בקרת שיוט אלקטרונית (ACC) עם התרעת Forward Alert, מצוידת ברדאר פגוש קדמי המאתר את הרכבים הנוסעים מקדימה ומתאים את מהירות הרכב בהתאם. המערכת סורקת את הכביש עשר פעמים בשנייה, עם שדה ראייה של 16 מעלות ולנד רובר טוענת שהיא מסוגלת להבחין בין רכב כבד ובין אופנוע בנתיב הסמוך הנוסע קדימה במרחק של 180 מטר לפחות. דגם ה"ספורט" מאפשר בחירה בין ארבעה מרחקים מוגדרים מראש, המבטיחים שמירה על מרחק רצוי מהרכב שלפנים.
קונספט

הריינג' רובר ספורט נחשף לראשונה בסוף שנת 2004 כמכונית הקונספט, ריינג' סטורמר. הסטורמר עוצב כקוּפה בעל 3 דלתות עם בסיס גלגלים נמוך וקצר – עיצוב שנחשב חריג במיוחד בהשוואה לעיצובים המוכרים של רכבי לנד רובר. מכונית הקונספט המוגמרת של דגם זה התהדרה בדלתות "כנפי שחף" מפוצלות, מושבים עשויים חלק אחד (One-piece) וחישוקי גלגלים בקוטר 22 אינץ'. העיצוב של הריינג' רובר ספורט - בן 5 הדלתות ובסיס גלגלים רק מעט יותר קצר והרבה יותר שמרני בהשוואה ל-Range Rover Vogue.
דור ראשון (מתיחת פנים)

ריינג' רובר ספורט מתיחת פנים (מבט מקדימה)
ריינג' רובר ספורט מתיחת פנים (מבט מאחור)
דגמי הריינג' רובר ספורט לשנת 2010 נחשפו לראשונה בתצוגת כלי הרכב בניו-יורק, שנערכה באפריל 2009. ה"ספורט" עבר מתיחת פנים קלה עם חזית אווירודינמית יותר, לרבות פנסים קדמיים, שבכה קדמית (גריל) ופגוש חדשים. חידוש נוסף - פנסים אחוריים ופגוש אחורי משופרים. השיפורים הפנימיים משמעותיים יותר וכוללים מרחב פנימי חדש, מערכת היגוי חדשה, וריפודי דלתות, מושבים, אביזרים ולוחות מיתוג ובקרה חדשים. מראה העור בולט יותר במרחב הפנימי ודגם זה כולל רק כמחצית ממתגי לוח המחוונים בהשוואה לדגם הקודם.
שלושה מנועים חדשים הושקו לראשונה. אלה כוללים מנוע בנזין V8 חדש לגמרי, עשוי אלומיניום, בנפח 5.0 ליטר, המצויד במנגנון הזרקה ישירה, ומגדש טורבו כפי שאלה מופיעים בסדרת הרכבים החדשה של יגואר, בעלי הביצועים הגבוהים. הדגם האטמוספירי מפיק 283 kW (385 PS; 380 כ"ס) בעוד הדגם המוגדש מפיק 373 kW (507 PS; 500 כ"ס).
דגמי 2010 כוללים שיפורים נוספים במערכת ה-Terrain Response. שיפורים שבוצעו בתוכנית הנהיגה "סלעים" מפחיתים את הטלטולים בזמן נהיגה בתנאים סלעיים, ובכך מעניקים חוויית נסיעה נוחה יותר. הוספת המצב "בקרת נהיגה בחול" מונעת התחפרות של הגלגלים בזמן נהיגה בחול רך הודות לשיפורים שבוצעו במערכת בקרת המשיכה. מערכת HDC (Hill Descent Control) שופרה אף היא עם הוספת המערכת GRC (Gradient Release Control) המשחררת באיטיות את הרכב במהלך ירידה משיפועים תלולים. ה-LR4 החדש מציג וריאציה מעט שונה של חזית ה"ספורט".
דור שני

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
הדור השני הוצג ב-27 במרץ 2013 בתערוכת ניו יורק.
דור שני > מפרט טכני

מנוע
3.0 ליטר 340 כ"ס V6.
5.0 ליטר 510 כ"ס V8.
ממדים
אורך: 4,851 מ"מ.
משקל: 2,144 ק"ג.
אנטואן ברנד

אנטואן ז'וזף עמנואל ברנד (בצרפתית: Antoine Joseph Emmanuel Bernède; נולד ב-26 במאי 1999 בפריז שבצרפת) הוא כדורגלן צרפתי המשחק בעמדת הקשר בקבוצת הלאס ורונה מהסרייה א'.
קריירת מועדונים > פריז סן-ז'רמן

ברנד הגיע אל מחלקת הנוער של פריז סן-ז'רמן בשנת 2012. ב-4 באוגוסט 2018 ערך את הופעת הבכורה שלו בקבוצה הבוגרת של המועדון, כשהחליף את טיאגו סילבה בדקה ה-74 בניצחון 4-0 על מונקו במסגרת גביע האלופות הצרפתי. ב-12 באוגוסט ערך את הופעת הבכורה שלו בליגת העל הצרפתית, בניצחון 3-0 על קאן במסגרת המחזור הראשון לעונת 2018/2019. בסך הכל ערך שתי הופעות ליגה במדי המועדון.
קריירת מועדונים > רד בול זלצבורג

ב-6 בפברואר 2019 חתם ברנד ברד בול זלצבורג מהבונדסליגה האוסטרית. ב-17 במרץ ערך את הופעת הבכורה שלו במועדון, בניצחון 2-0 על ואקר אינסברוק במסגרת המחזור ה-22 בליגה לעונת 2018/2019. בעונה וחצי הראשונות שלו במדי המועדון ערך 13 הופעות ליגה.
ב-13 במרץ 2021 הבקיע את שער הבכורה שלו במועדון, בניצחון 2-1 על אדמירה ואקר מדלינג במסגרת המחזור ה-21 בליגה לעונת 2020/2021. בעונה זו ערך ברנד 19 הופעות ליגה.
קריירת מועדונים > לוזאן

ב-9 בינואר 2023 הושאל אל לוזאן. ב-23 ביוני 2023 חתם במועדון בהעברה קבועה.
קריירת מועדונים > הלאס ורונה

ב-3 בפברואר 2025 הושאל ברנד אל הלאס ורונה מהסרייה א'.
תארים

אליפות צרפת (1): 2018/2019
גביע האלופות הצרפתי (1): 2018
אליפות אוסטריה (4): 2018/2019, 2019/2020, 2020/2021, 2021/2022
הגביע האוסטרי (3): 2019/2020, 2020/2021, 2021/2022
הערות שוליים

↑  UFFICIALE: Red Bull Salisburgo, preso il baby Bernede dal PSG באתר Tutto Mercato, ‏ 6 בפברואר 2019 (באיטלקית)
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אנטואן ברנד".
יצחק מוולוז'ין

| --- | --- |
 לידה:  1780 ה'תק"ם וולוז'ין, בלארוס 
 פטירה:  1849  (בגיל 69 בערך) כ"ו באייר ה'תר"ט איוויינייץ, בלארוס 
 תקופת הפעילות:  ? – 16 ביוני 1849 
 רבותיו:  הרב חיים מוולוז'ין
 תלמידיו:  הרב אליעזר יצחק פריד  הרב אליהו חיים מייזל ראו מתלמידיו
 אב:  חיים מוולוז'ין 
 צאצאים:  Rivka Volozhiner  ריינה בתיה וולוזינער  Rachel Volozhin 
 
רבי יצחק מוולוז'ין, הנודע בכינוי רבי איצל'ה וולוז'ינר; (ה'תק"ם (1780) - כ"ו באייר ה'תר"ט (1849) היה רב העיירה וראש ישיבת וולוז'ין. ממנהיגי יהדות רוסיה במחצית הראשונה של המאה ה-19.
תולדות חייו

נולד לר' חיים מוולוז'ין, תלמידו של הגר"א ומייסד ישיבת וולוז'ין, ולשרה, בתו של ר' אריה לייב גינצבורג, המכונה 'ר' לייב כתבן'. בצעירותו למד אצל אביו שהביאו לפחות פעם אחת אל חדרו של הגר"א. באותו מעמד, פנה הגר"א לר' חיים אביו ושאלו למקור פירוש חז"ל על קריעת ים סוף, ר' איצל'ה שהיה אז כבן עשר ידע מהו המקור מתוך המקראות, והגר"א נענה ואמר: "מובטחני שיהיה לדרשן גדול בישראל".
אביו הועיד אותו להמשיך בהנהגת הישיבה שבה ראה חזות הכול. בשעת הנחת היסודות לישיבת וולוז'ין געה אביו ר' חיים בבכיה ואמר: ”איך מויער דא איין מיין איצלען”, כלומר, הנני מטביע ביסודות אלו את בני איצל. בהקדמתו לספרו של אביו נפש החיים, מעיד ר' יצחק על צוואת אביו אליו: ” רק על דא נצטוויתי מפורש יוצא מפיו יום העלותו השמימה בנוראות דברים, להתחזק בכל כוחי לחזק בית אולפנא דידיה שלא תמוש תורה ח"ו”.
לאחר פטירת אביו ר' חיים, בשנת תקפ"א (1821), נפלה הנהגת הישיבה על כתפיו, ובמכתבים שנשלחו אליו כהסכמה לספר נפש החיים, מעתירים עליו גדולי הדור שבחים כמי שראוי לתפקידו. ר' יצחק המשיך את מסורת אביו בישיבה וראה בה תמיד את ”בית אולפנא של כבוד מר אבא הגאון וצדיק המפורסם נ"ע” כפי שהדגיש במכתב לנדיבי הישיבה. נראה שכמה מסדרי הישיבה שהפכו חלק מרוחה של וולוז'ין, התקבלו בתקופת הנהגתו, כמו: סדר לימוד פרשת השבוע ברבים מדי יום, ועריכת סדר פסח בהשתתפות תלמידי הישיבה, מעמד שהפך לשם דבר בייחוד בתקופת חתנו הנצי"ב.
לצד פעילותו הרוחנית והגדת השיעורים בישיבה היה עליו לדאוג גם לכלכלתה, ולשם כך נשלחו שד"רים למדינות רבות שאותם צייד באגרות אישיות לנדיבים. בדומה לכל ראשי ישיבת וולוז'ין, טבע ר' יצחק סיומת מיוחדת לצד חתימתו: 'נֶפֶשׁ נַעֲנָה'.
ר' יצחק נפטר בעיר איווניץ הסמוכה לוולוז'ין, בערב שבת כ"ו באייר ה'תר"ט. בגלל כבוד השבת הוא נטמן במקום ולא בקברי אבותיו.
הנהגתו הציבורית

ר' יצחק היה 'ראש המדברים' של יהדות ליטא ורוסיה הלבנה בכל העניינים הציבורים הרי הגורל שנחתכו במחצית הראשונה של המאה ה-19. כונה בפי בני דורו בתארים: 'נשיא ישראל', 'ריש גלותא' ו'חכימא דיהודאי'. היה נחשב מאוד בעיני השלטון הצאריסטי והוחזק כעין 'הרב הכולל' בדורו. ר' יצחק הרבה לנסוע לפטרבורג בענייני שתדלנות למען הכלל ולצורך זה אף היה קורא שפות זרות. הגדרה ממצה על פעילותו הכלל-ישראלית, כתב אודותיו בן דורו, ר' יעקב הלוי ליפשיץ:
אחי ועמי, הננו יודעים וזוכרים עוד את הגאון, החכם הכולל, נשיא ישראל ר' יצחק מוואלאזין זצ"ל, עוד זכרונו חרות על לבב כל איש מישראל, אהבתו ומסירת נפשו בעד עמו, רגשותיו הטהורים ומחשבותיו הטובות. עוד יסופר לדור מאמריו המחוכמים, הנמרצים והשנונים, אשר השיב למתנגדיו בהאסיפות אשר התייעצו כדת מה לעשות לתיקונה של אומה.
בייחוד נקשר שמו בפרשת ההשכלה מטעם שזעזעה את היהדות הרבנית. שנות הארבעים של המאה הי"ט מאופיינות בתמורה שחלה במעמד ההשכלה, כאשר הממשלה הרוסית נקטה בצעדים שתכליתם כפיית רפורמה על מערכת החינוך היהודית האורתודוקסית, ובד בבד החלו המשכילים ובראשם ד"ר מקס לילינטל, לסייע לממשלה בפעולותיה. מכאן ואילך החל העימות בין המחנה המסורתי והמחנה המשכילי. מתוך תקווה כי שיתוף פעולה עם הממשלה ימזער את הנזק, קיבל ר' יצחק את ההחלטה הגורלית להגיע לידי פשרה עם השלטון, פשרה שתאזן את השפעת המשכילים.
בהקשר זה ידוע על מחלוקת נוקבת שהתגלעה בינו ובין ר' ישראל ליפקין מסלאנט. וכך מתאר זאת תלמידו של ר' ישראל שהיה עד לדברים:
ויהי היום ור' יצחק וואלאזענער ז"ל שב מפעטערבורג ויבוא אצל ר' ישראל סלנטר באזרעצע ששמה למדנו... ויתנו שלום איש לרעהו, ויכנסו בחדר מיוחד... נפשי רעמה מאוד ותכסוף לשמוע דברי החכמים, אך בנחת דברו ולא יכולתי להציל מפי רי"ס ז"ל אך הדברים האלה, יען בקול גדול ובקצף הוציאם מפיו, וזה לשונו - ר' יצחק כלך מדרך זו עת השמד היא ועלינו להרג ולא נעבור כקטן כגדול. רעיון הממלכה היא לערוב דורינו החדש ביניהם.
עיזבונו התורני

ר' יצחק לא הותיר אחריו כמעט עזבון תורני בהלכה. לא ידועים ממנו כלל חידושי סוגיות או תשובות בהלכה. גם במאסף המשפחתי חוט המשולש שנאסף מתורת אביו ר' חיים, מחותנו ר' הלל פריד מגרודנא וחתנו ר' אליעזר יצחק פריד, נעדר חלקו. הסבר לכך נותן נכדו ר' חיים הלל פריד:
גם בשנת תרכ"ה הייתה העיר [= וולוז'ין] למאכולת אש ונשרפו הכתבים אשר נשארו משיני השריפה הראשונה אשר היו מונחים בין כתבי קדשו של א"ז הגאון הגדול מהרי"ץ ז"ל, ונשארו רק המעט מזעיר אשר היו שמורים תחת ידי אבי הגאון וצדיק ז"ל והמפוזרים בספרים הנדפסים
על ידיעותיו בקבלה מעידות הערותיו בספרו של אביו רבנו חיים מוולוז'ין נפש החיים הפותחות במילים: הג"ה מהרי"ץ, ובפרט הערתו הארוכה בבירור המושג צלם, שמפני אורכה הודפסה בסוף שער א' ולא בתוכו.
ר' איצל'ה הותיר אחריו שני ספרי דרשות שנדפסו זמן רב לאחר פטירתו: על התורה - ספר 'פה קדוש', ועל מסכת אבות - ספר 'מילי דאבות'. שני הספרים אינם מכתב ידו אלא מעריכת תלמידים מאוחרת. בהסכמה לספרו על התורה, כותב תלמידו ר' אליהו חיים מייזל: ” בראותי את הכתוב על הספר נזכרתי הימים אשר עמדתי לפני הרב הגאון ז"ל בימי עלומי ולנגד עיני האירו זקוקין בנור דהוי נפקין מפומיה דמורי ז"ל”. כמה רעיונות ממנו מצטט בשמו חתנו הנצי"ב בספרו העמק דבר, כפי שהוא מציין בהקדמה לפירוש: ” וגם יש פירושים אשר שמעתי מפי חותני הגאון מוהרי"ץ זצ"ל בימי חרפי”.
סגנון דרשותיו על התורה מתאפיין בדרך 'משל ונמשל' הלקוח מהווי החיים. ספרו על מסכת אבות, למרות היותו קטן הכמות, כולל בתוכו כמה עיקרים מחשבתיים בהגדרת תורה, תפילה, תשובה, קדושה, העולם הזה, ועוד, מכבשונה של וולוז'ין.
יחסו לחסידות

יחסו של ר' איצל'ה לחסידות, היה מתון ביחס לאביו ר' חיים וכפי הנראה אף חולל מפנה של ממש בקרב המתנגדים. ר' איצלה ניהל יחסים פורים עם צדיקים חסידיים, בייחוד ידוע על שיתוף פעולה עם האדמו"ר ה'צמח צדק' מליובאוויטש איתו פעל יחד בשתדלנות בפטרבורג. כמו כן, ידוע על שינויים בין המהדורות של נפש החיים, הראשונה משנת ה'תקפ"ד (1824) והשנייה משנת ה'תקצ"ז (1837). במהדורה השנייה נשמטו המילים 'השפלה הגבה והגבוה השפל' שיוחסו במקור כנגד החסידים. ייתכן כי ר' איצלה ביקש בהשמטה זו לרכך את היחס כלפי החסידים בדור השני שלאחר החרם.
האדמו"ר רבי יוסף יצחק שניאורסון כתב:
בתחלת שנת תר״ג כשהוזמן אדמו״ר צ"צ [צמח צדק] לאספת הרבנים בפטרבורג, הנה אז כפעם הראשונה בא בחלופי דברים עם המנגדים, בעת ישיבתם יחדיו לטקס עצות ע״ד אספת הרבנים המיועדה... ההתראות הראשונה של הוד כ״ק אדמו״ר הצ"צ עם הגאון ר׳ יצחק מוואלאזשין עשתה רושם עז על הגאון רבי יצחק, ורושם טוב על הוד כ"ק אדמו״ר הצ"צ... אז הייתה לשיחה בפי המושלים כי בפגישתם של כ"ק אדמו״ר הצ״צ והגאון הר״י מוואלאזין נודע להמתנגדים כי גם החסידים הם גאונים, ולהחסידים נודע כי גם המתנגדים הם צדיקים. הקירוב הכללי וההשתתפות בעסקי הכלל השפיעו לטוב על היחס הכללי אשר בין המנגדים והחסידים, עד כי בכמה מקומות נתאחדו גם בענייני הפרט ויהיו למשפחה אחת.
חיבוריו

מילי דאבות, דרשות על מסכת אבות, ווילנא ה'תרמ"ח, 1888, באתר hebrewbooks
פה קדוש, דרשות על התורה, בעריכת יעקב קאפעלאוויטץ, ווארשא ה'תר"ן, 1890, באתר hebrewbooks
צאצאיו

על רעיתו של ר' איצל'ה שהייתה ממשפחת הוטנר המיוחסת לא ידוע הרבה.
ר' איצל'ה הותיר אחריו בן יחיד, ר' אליהו שלמה זלמן, חמיו של ר' יהושע השיל לוין, רב ומחבר פורה שנדחה מהנהגת הישיבה, וכן חמש בנות:
רבקה אשת ר' אליעזר יצחק פריד
ריינה בתיה אשת ר' נפתלי צבי יהודה ברלין הנצי"ב
רעכיל אשת ר' שמואל לנדא מווילנא, שהיה למדן גדול וממלא מקום חמיו בישיבה בעת נסיעותיו.
חוה אשת ר' זלמן משה יפה מרוגובה
בת שנישאה לר' צבי הירש (ב"ר נחום חיים) רבינוביץ מאיווניץ.
שני בנים נוספים, חיים ושמחה נפתלי הערץ, מתו בצעירותם. שני חתניו הראשונים מילאו משרות בהנהגת ישיבת וולוז'ין.
מתלמידיו

בין תלמידיו בישיבת וולוז'ין נמנו:
רבי מרדכי גימפל יפה מרוז'ינוי
רבי אליהו חיים מייזל מלודז'
רבי שמואל מוהליבר מביאליסטוק
רבי מרדכי אליאשברג מבויסק
רבי שמואל סלנט מירושלים
רבי יחיאל מיכל הלוי אפשטיין מנובהרדוק
רבי יצחק יעקב ריינס מלידא
רבי ישראל איסר שפירא ממזריטש
רבי מאיר פיימר מסלוצק
לקריאה נוספת

משה צינוביץ, עץ חיים - ספר ראשון, תל אביב תשל"ב, עמ' 178–208.
שאול שטמפפר, הישיבה הליטאית בהתהוותה, ירושלים תשנ"ה.
עמנואל אטקס, ר' ישראל סלנטר וראשיתה של תנועת המוסר, ירושלים תשמ"ד, עמ' 147–164.
הערות שוליים

↑  משה צבי נריה, פרקי וולוז'ין, ירושלים תשכ"ד, עמ' 21.
↑  הרב משה שמואל שמוקלר, הדואר, י"ז כסלו תשכ"ג
↑  משה צינוביץ, עץ חיים, ת"א תשל"ב, עמ' 179.
↑  א"ר מלאכי, אור המזרח, חוברת א (מ), טבת תשכ"ג.
↑  צינוביץ, עץ-חיים, עמ' 179
↑  מאיר בר-אילן, רבן של ישראל, ניו-יורק תש"ג, עמ' 20
↑  עמנואל אטקס, 'פרשת ההשכלה מטעם והתמורה במעמד תנועת ההשכלה ברוסיה, ציון, מג (תשל"ח), עמ' 264-313
↑  צינוביץ, עמ' 184-195
↑  ישעיהו וינוגרד, אוצר ספרי הגר"א, ירושלים תשס"ג, ערך 1417
| --- | --- |
בקרת זהויות :  NLI: 987007310585405171  GND: 1053424779  ISNI: 0000 0000 8284 5752  LCCN: nr95000357  VIAF: 97229576   WorldCat (עם VIAF): 97229576 
מילי דאבות, מהדורה ראשונה, וילנא תרמ"ח, 1888, באדיבות: בית מכירות קדם
פרסים ומועמדויות של פיניאס או'קונל

במהלך הקריירה שלו זמר הפופ פיניאס או'קונל זכה בפרסים על עבודתו בתחום המוזיקה.
פרסי האקדמיה

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2022 | "No Time to Die" (ככותב) | השיר המקורי הטוב ביותר | זכייה |  |
פרסי האגודה האמריקאית למלחינים, מחברים ומוציאים לאור

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2019 | פיניאס ובילי אייליש | פרס הואנגארד (אנ') | זכייה |  |
פרסי אפל מיוזיק

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2019 | פיניאס ובילי אייליש | פזמונאי השנה | זכייה |  |
פרסי איגוד מבקרי הקולנוע האמריקאי

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2022 | "No Time to Die" (ככותב) | השיר הטוב ביותר (אנ') | זכייה |  |
פרס גלובוס הזהב

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2022 | "No Time to Die" (ככותב) | השיר המקורי הטוב ביותר | זכייה |  |
פרס גראמי

| שנה | מועמדים | קטגוריה | מקור | תוצאה |
| --- | --- | --- | --- | --- |
| 2020 | "Bad Guy" | הקלטת השנה | זכייה |  |
| 2020 | "Bad Guy" | שיר השנה | זכייה |  |
| 2020 | When We All Fall Asleep, Where Do We Go? | אלבום השנה | זכייה |  |
| 2020 | When We All Fall Asleep, Where Do We Go? | האלבום הלא קלאסי המעובד הטוב ביותר | זכייה |  |
| 2020 | עצמו | מפיק השנה, לא קלאסי | זכייה |  |
| 2021 | No Time To Die | השיר הטוב ביותר שנכתב למדיה חזותית | זכייה |  |
| 2021 | "Everything I Wanted" (כמפיק וכותב) | הקלטת השנה | זכייה |  |
| 2021 | "Everything I Wanted" (כמפיק וכותב) | שיר השנה | מועמדות |  |
| 2022 | פיניאס | תגלית השנה | מועמדות |  |
| 2022 | "Happier Than Ever" (כמפיק וכותב) | הקלטת השנה | מועמדות |  |
| 2022 | "Happier Than Ever" (כמפיק וכותב) | שיר השנה | מועמדות |  |
| 2022 | Happier Than Ever (כמפיק) | אלבום השנה | מועמדות |  |
| 2022 | Justice (כמפיק) | אלבום השנה | מועמדות |  |
| 2024 | "What Was I Made For?" (כמפיק, טכנאי ומיקסר) | הקלטת השנה | מועמדות |  |
| 2024 | "What Was I Made For?" (כפזמונאי) | שיר השנה | זכייה |  |
| 2024 | "What Was I Made For?" (כפזמונאי) | השיר הטוב ביותר שנכתב עבור מדיה חזותית | זכייה |  |
| 2025 | "Birds of a Feather" (כמפיק, טכנאי ומיקסר) | הקלטת השנה | מועמדות |  |
| 2025 | "Birds of a Feather" (כפזמונאי) | שיר השנה | מועמדות |  |
| 2025 | Hit Me Hard and Soft (כמפיק, פזמונאי, טכנאי ומיקסר) | אלבום השנה | מועמדות |  |
| 2025 | "L'Amour de Ma Vie" (Over Now Extended Edit) (כמפיק) | הקלטת הדאנס פופ הטובה ביותר | מועמדות |  |
פרסי המוזיקה של בילבורד

| שנה | קטגוריה | עבור | תוצאה | מקור |
| --- | --- | --- | --- | --- |
| 2024 | מפיק הוט 100 המוביל | פיניאס או'קונל | מועמדות |  |
פרסי המוזיקה של iHeartRadio

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2020 | פיניאס | מפיק השנה | זכייה |  |
| 2020 | פיניאס | פזמונאי השנה | מועמדות |  |
פרסי הווידאו קליפים של MTV

| שנה | מועמדים | קטגוריה | תוצאה | מקור |
| --- | --- | --- | --- | --- |
| 2020 | "Let's Fall in Love for the Night" | הווידאו קליפ האלטרנטיבי הטוב ביותר | מועמדות |  |
פרסי המוזיקה במדיה של הוליווד

| שנה | קטגוריה | עבור | תוצאה | מקור |
| --- | --- | --- | --- | --- |
| 2024 | פרטיטורה מקורית – תוכנית טלוויזיה/מיני-סדרה | כתב ויתור | מועמדות |  |